《登东少梁山禹庙眺黄河歌呈同游诸公》
清代·王又旦

少梁山势何岧峣，林烟漠漠风萧颾。典午祠堂一百丈，此山对峙相争高。

客言禹庙登临好，空濛万里无尘嚣。桑柘刺眼槐花落，来穿萝径同游遨。

龙门直下五十里，秦山晋树相周遭，云气苍茫看不见，青天一豁奔惊涛。

七月暑退蝉鸣号，雨脚欲下风雷交。鲸鱼逞怒呼其曹，两河左右纷动摇。

呜呼战伐经几载，木罂渡口横弓刀。昔自楚归岁在卯，夜携八口趋中条。

间道汾阴止河浒，欲披葭菼寻渔舠。隔岸人家闻吠犬，望庐不到心徒劳。

一从朝那来效顺，甲兵如雪都潜销。吾党高卧饱闲散，不妨老作韩山樵。

西来凉气入乌帽，祇应饮酒持霜螯。向夕客散不须约，通林明日还连镳。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。